Document ID: 32007D0315

DECIZIA COMISIEI
din 30 aprilie 2007
de stabilire a măsurilor speciale care trebuie puse în aplicare în Cipru în ceea ce privește scrapia
[notificată cu numărul C(2007) 1877]
(Numai textul în limba greacă este autentic)
(2007/315/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
întrucât:
(1)
Regulamentul (CE) nr. 836/2004 al Comisiei din 28 aprilie 2004 de stabilire a măsurilor tranzitorii care trebuie puse în aplicare în Cipru în ceea ce privește scrapia (2) a fost adoptat dat fiind nivelul deosebit de ridicat de cazuri de scrapie la populațiile de ovine și caprine din Cipru. Acesta stabilește anumite măsuri tranzitorii, inclusiv interdicția de a expedia din Cipru în alte state membre și țări terțe carne și anumite produse din carne provenind de la ovine și caprine. Regulamentul menționat anterior se aplică până la 30 aprilie 2007.
(2)
Rezultatele programului comunitar din 2006 de eradicare și monitorizare a formelor transmisibile de encefalopatie spongiformă (EST) indică diagnosticarea a 865 de cazuri de EST la oi în Cipru, dintr-un total de 2 579 de cazuri de EST în Comunitate, și a 461 de cazuri de EST la capre, dintr-un total de 531 de cazuri de EST în Comunitate.
(3)
În cadrul foii de parcurs EST, [COM(2005) 322 final], adoptată la 15 iulie 2005, și în conformitate cu programul de lucru 2006-2007 al DG SANCO cu privire la EST [SEC(2006) 1527], în prezent Comisia discută cu statele membre cu privire la o propunere de revizuire a măsurilor curente care trebuie aplicate în turmele afectate de EST, din care s-a exclus ESB.
(4)
Având în vedere situația sănătății animale a populațiilor de ovine și caprine din Cipru în ceea ce privește scrapia, luând în considerare cerințele de control și în așteptarea concluziilor discuției cu privire la revizuirea măsurilor curente de eradicare, este necesară menținerea anumitor măsuri de protecție în ceea ce privește comerțul intracomunitar și comerțul cu țări terțe cu carne și anumite produse din carne provenind de la ovine și caprine, în vederea prevenirii riscului de îmbolnăvire în alte state membre.
(5)
Expedierea produselor derivate din ovine și caprine din Cipru către alte state membre și exportul acestora în țări terțe trebuie să fie interzise în continuare.
(6)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Cipru trebuie să asigure că din acest stat membru nu se expediază către alte state membre sau nu se exportă către țări terțe carne proaspătă, carne tocată, preparate din carne și produse din carne derivate din ovine și caprine, astfel cum sunt definite în anexa I la Regulamentul (CE) nr. 853/2004 al Parlamentului European și al Consiliului (3).
Articolul 2
Prezenta decizie se aplică până la data de 31 octombrie 2007.
Articolul 3
Prezenta decizie se adresează Republicii Cipru.
Adoptată la Bruxelles, 30 aprilie 2007.

Labels: 3
17
18
6